Yoʻl harakati xavfsizligi sohasini ilmiy-metodik taʼminlash, yoʻllarda ekspluatatsiya-montaj faoliyatini tartibga solish hamda “Xavfsiz yoʻl” indeksini yuritish amaliyotini joriy etish toʻgʻrisida
(resolution, 2022-07-30)

Oʻzbekiston Respublikasi Prezidentining “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qarori ijrosini taʼminlash, shuningdek, yoʻl harakati xavfsizligi sohasini zamonaviy talablarga toʻliq muvofiqlashtirish hamda ilmiy, metodik va axborot-tahliliy jihatdan tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qarori bilan: Qoraqalpogʻiston Respublikasi Vazirlar Kengashi, viloyatlar hokimliklarining maxsus ekspluatatsiya-montaj boʻlinmalari hamda Toshkent shahar hokimligining Yoʻl harakatini tashkil etish markazi tegishlicha hududiy ichki ishlar organlarining yoʻl harakati xavfsizligi boshqarmalari huzuriga oʻtkazilganligi; hududlarda yoʻl harakatini samarali tashkil etish holatini baholash va bu borada mahalliy hokimiyat organlarining masʼuliyatini kuchaytirish maqsadida respublikaning barcha tuman (shahar)lari boʻyicha “Xavfsiz yoʻl” indeksini yuritish amaliyoti yoʻlga qoʻyilganligi maʼlumot uchun qabul qilinsin. 2. Quyidagilarni nazarda tutuvchi: a) Qoraqalpogʻiston Respublikasi Ichki ishlar vazirligi, Toshkent shahri va Toshkent viloyati ichki ishlar bosh boshqarmalari, viloyatlar ichki ishlar boshqarmalarining Jamoat xavfsizligi xizmati Yoʻl harakati xavfsizligi boshqarmalari ekspluatatsiya-montaj boʻlinmalarining namunaviy nizomi 1-ilovaga muvofiq: ekspluatatsiya-montaj boʻlinmalarining faoliyatini tashkil etish va boshqarish tartibi; ekspluatatsiya-montaj boʻlinmalari xodimlarining huquq va majburiyatlari; ekspluatatsiya-montaj boʻlinmalarining javobgarligi; b) Yoʻl chiziqlarini chizishga, yoʻl harakatini tashkil etishning texnik vositalarini oʻrnatishga, almashtirishga va ularga texnik xizmat koʻrsatishga autsorsing xizmatini jalb etish tartibi toʻgʻrisidagi nizom 2-ilovaga muvofiq: autsorsing xizmatlariga narx belgilash, autsorserni tanlash, shartnoma tuzish va hisob-kitoblarni amalga oshirish tartibi; autsorsing xizmati koʻrsatilishi yuzasidan nazorat va monitoringni amalga oshirish tartibi; autsorser va buyurtmachining huquqlari va majburiyatlari; v) Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining “Xavfsiz yoʻl va xavfsiz piyoda” respublika jamgʻarmasi toʻgʻrisidagi nizom 3-ilovaga muvofiq: jamgʻarma faoliyatini tashkil etish, shuningdek, uning mablagʻlarini shakllantirish va ushbu mablagʻlardan foydalanish tartibi; jamgʻarmaning daromadlar va xarajatlar smetasini tasdiqlash va roʻyxatga olish tartibi; jamgʻarma mablagʻlaridan foydalanish yuzasidan hisobotni yuritish va uning nazoratini amalga oshirish tartibi; g) Tuman (shahar)larda yoʻl harakatini samarali tashkil etish holatini baholash boʻyicha “Xavfsiz yoʻl” indeksini yuritishning metodologiyasi 4-ilovaga muvofiq tasdiqlansin: tuman (shahar)larda yoʻl harakatini samarali tashkil etish holatini baholash boʻyicha “Xavfsiz yoʻl” indeksini yuritish tartibi; “Xavfsiz yoʻl” indeksini samarali yuritishning tartibi va uning bosqichlari; “Xavfsiz yoʻl” indeksining indikatorlarini hisoblash qoidalari. 3. Belgilansinki, Qoraqalpogʻiston Respublikasi Ichki ishlar vazirligi, Toshkent shahri va Toshkent viloyati ichki ishlar bosh boshqarmalari, viloyatlar ichki ishlar boshqarmalarining Jamoat xavfsizligi xizmati Yoʻl harakati xavfsizligi boshqarmalari ekspluatatsiya-montaj boʻlinmalari (keyingi oʻrinlarda — ekspluatatsiya-montaj boʻlinmalari) oʻzlariga yuklatilgan vazifalarga muvofiq: Toshkent va Nukus shaharlari, viloyatlar, tuman (shahar)lar markazlaridagi koʻchalarda, shuningdek, umumiy foydalanishdagi avtomobil yoʻllarining ushbu tuman (shahar)lar markazlari chegarasi ichidan oʻtgan qismlarida yoʻl chiziqlarini chizish, yoʻl belgilari va koʻrsatkichlarini, svetoforlarni oʻrnatish, almashtirish, saqlash, demontaj qilish va ularga texnik xizmat koʻrsatish ishlarini amalga oshiradi; umumiy foydalanishdagi avtomobil yoʻllarida, shaharlar va boshqa aholi punktlari koʻchalari hamda xoʻjalik avtomobil yoʻllarida Yoʻl harakati xavfsizligi xizmatiga tegishli boʻlmagan kuzatuv kameralari, yoʻl harakati qoidalari buzilganligini qayd etuvchi maxsus avtomatlashtirilgan foto va video dasturiy-texnik vositalarini shartnoma asosida ekspluatatsiya qiladi. 4. Oʻzbekiston Respublikasi Prezidentining 2021-yil 30-noyabrdagi PQ-27-son qaroriga muvofiq Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati tuzilmasida Yoʻl harakati xavfsizligi muammolarini oʻrganish markazi (keyingi oʻrinlarda — Markaz) tashkil etilganligi maʼlumot uchun qabul qilinsin. Quyidagilar Markazning asosiy vazifalari etib belgilansin: yoʻl-transport hodisalari sabablarini oʻrganishga doir tadqiqotlar oʻtkazilishini va muvofiqlashtirilishini tashkil etish; yoʻl harakati xavfsizligi sohasida maqsadli fundamental, amaliy va innovatsion ilmiy-tadqiqot loyihalarini amalga oshirish; yoʻl harakati xavfsizligini taʼminlash sohasidagi normativ-huquqiy, axborot-tahliliy va texnik jihatdan tartibga solishni takomillashtirishda ishtirok etish; yoʻl harakati xavfsizligi sohasidagi huquqbuzarliklar va yoʻl-transport hodisalariga imkon berayotgan asl omillarni aniqlash va ularni bartaraf etish chora-tadbirlarini ishlab chiqish; yoʻl harakati ishtirokchilarini yoʻl-transport hodisasidan himoya qilish darajasini oshirishning huquqiy, muhandislik-texnik, axborot, tashkiliy-metodik muammolarini tadqiq etish; yoʻl harakati xavfsizligi xizmati faoliyatini metodik jihatdan taʼminlash, jumladan, zamonaviy metodikalarni ishlab chiqish; yoʻl harakati xavfsizligini taʼminlash yoʻnalishidagi ilgʻor xorijiy tajribani oʻrganish va uni amaliyotga tatbiq etish boʻyicha takliflar ishlab chiqish; yoʻl-transport hodisalari sodir etilishiga sabab boʻluvchi omillarni va sharoitlarni aniqlash boʻyicha ilmiy tadqiqotlar oʻtkazish, oʻlim va tan jarohati bilan bogʻliq holatlarning oldini olish hamda kamaytirishning ustuvor yoʻnalishlarini ilmiy asoslash, Davlat yoʻl harakati xavfsizligi xizmati (keyingi oʻrinlarda — DYHXX) faoliyatidagi dolzarb muammolarni bartaraf etishning ilmiy asoslarini ishlab chiqish; yoʻl harakatini tashkil etishni takomillashtirish, transport oqimini oʻrganish, yoʻl-transport hodisalari sodir boʻlishi ehtimoli yuqori boʻlgan yoʻl boʻlaklarini (avariya oʻchoqlari)ni aniqlash va ularni bartaraf etish boʻyicha ilmiy-amaliy asoslangan takliflarni ishlab chiqish; DYHXX ekspluatatsiya-montaj boʻlinmalari tomonidan yoʻl harakatini tashkil etish sohasida amalga oshirilayotgan ishlarni ilmiy jihatdan oʻrganib borish va takomillashtirish boʻyicha takliflar kirish; DYHXX faoliyatini ilmiy-metodik taʼminlash, jumladan, zamonaviy metodikalarni ishlab chiqish; yoʻl harakatini tashkil etishga doir muammoli masalalar boʻyicha ilmiy tadqiqotlar olib borish, bu borada respublika va xalqaro ilmiy jurnallarda ilmiy maqolalar chop etib borish, ilmiy anjumanlarda qatnashish va tashkil etish. 5. Belgilab qoʻyilsinki, Markaz: yoʻl harakati xavfsizligini taʼminlash sohasiga zamonaviy, ilmiy yondashuvlarni qoʻllash orqali uning samaradorligini oshirishda, ushbu sohadagi ilmiy-tadqiqot ishlarini yangi bosqichga koʻtarishda, DYHXX boʻlinmalariga ilmiy-metodik jihatdan koʻmaklashishda, ularning faoliyatini rivojlantirish hamda takomillashtirishda ishtirok etadi; yoʻl harakati xavfsizligini taʼminlash sohasida respublikadagi ilmiy tashkilotlar va oliy taʼlim tashkilotlari tomonidan amalga oshirilayotgan ilmiy va oʻquv faoliyati boʻyicha hamkorlik aloqalarini oʻrnatadi. 6. Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining Davlat yoʻl harakati xavfsizligi xizmati moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasi hisobidan quyidagilarni amalga oshirishga rozilik berilsin: Markazda katta hajmli ilmiy, metodik ishlarni amalga oshirish uchun malakali mutaxassislarni haq evaziga tegishli shartnoma asosida jalb etish; Markaz xodimlari va xizmatchilariga, belgilangan boshqa qoʻshimcha toʻlovlardan qatʼi nazar, lavozim maoshining 100 foizi miqdorida har oylik ustama haq belgilash. 7. Oʻzbekiston Respublikasi Ichki ishlar vazirligi: a) Markaz faoliyatini tashkil etish yuzasidan: bir oy muddatda Markazning nizomini ishlab chiqsin va belgilangan tartibda tasdiqlasin; 2022-yil 1-dekabrgacha Markazni tegishli mutaxassislikka, ilmiy salohiyatga, shuningdek, zamonaviy axborot-kommunikatsiya texnologiyalaridan foydalanish qobiliyatiga ega boʻlgan malakali xodimlar bilan toʻldirish choralarini koʻrsin; b) ekspluatatsiya-montaj boʻlinmalari faoliyatini samarali tashkil etish yuzasidan: bir oy muddatda ekspluatatsiya-montaj boʻlinmalarining ish faoliyatini takomillashtirish, yangicha ish usullarini joriy etish boʻyicha “hudud tajribasi” tizimini yaratsin va amaliy seminar mashgʻulotlarini oʻtkazsin; ikki oy muddatda Qoraqalpogʻiston Respublikasi Ichki ishlar vaziri, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari boshliqlari tomonidan ekspluatatsiya-montaj boʻlinmalarining xizmat koʻrsatish (masʼullik) hududlari belgilanishi va taftishdan oʻtkazilishini taʼminlasin hamda ilmiy yondoshuv asosida 2022-yilda amalga oshirilishi lozim boʻlgan manzilli chora-tadbirlar dasturlarini tasdiqlasin. Bunda manzilli chora-tadbirlar dasturlarida birinchi bosqichda Toshkent va Nukus shaharlari hamda viloyatlarning markaziy koʻchalarida, keyingi bosqichlarda tuman (shahar)lar markazlaridagi koʻchalarda, shuningdek, umumiy foydalanishdagi avtomobil yoʻllarining ushbu tuman (shahar)lar markazlari chegarasi ichidan oʻtgan qismlarida yoʻl chiziqlarini chizish, yoʻl belgilari va koʻrsatkichlarini, svetoforlarni oʻrnatish nazarda tutilsin; toʻrt oy muddatda ekspluatatsiya-montaj boʻlinmalari xodimlarining yoʻl infratuzilmasini harakat xavfsizligini taʼminlashning zamonaviy talablariga toʻliq muvofiqlashtirish sohasida bilim va koʻnikmalarini oshirib borish maqsadida Markaz, Toshkent davlat transport universiteti mutaxassislari hamda sohaga tegishli malakali mutaxassislarni jalb qilgan holda oʻquv seminarlari oʻtkazilishini taʼminlasin; v) “Xavfsiz yoʻl va xavfsiz piyoda” respublika jamgʻarmasi mablagʻlari faqat qonunchilik hujjatlarida belgilangan yoʻnalishlar boʻyicha maqsadli sarflanishini nazoratga olsin; g) hududiy yoʻl harakati xavfsizligi boshqarmalari tuman (shahar)larda yoʻl harakatini samarali tashkil etish holatini baholash boʻyicha “Xavfsiz yoʻl” indeksini yuritishning metodologiyasi asosida har chorak yakuniga koʻra respublikaning barcha tuman (shahar)lari boʻyicha “Xavfsiz yoʻl” indeksini yuritsin. 8. Quyidagilar: Ichki ishlar vazirligi Davlat yoʻl harakati xavfsizligi xizmati Ekspluatatsiya-montaj boʻlinmalarining tashkiliy tuzilmasi 5-ilovaga muvofiq; Hududiy ekspluatatsiya-montaj boʻlinmalarining namunaviy tashkiliy tuzilmasi 6-ilovaga muvofiq tasdiqlansin. 9. Yoʻl harakati xavfsizligini taʼminlash boʻyicha hududiy maxsus komissiyalar: Oʻzbekiston Respublikasi Prezidentining 2022-yil 4-apreldagi PQ-190-son qarori bilan tasdiqlangan 29 ta indikator asosida har chorak yakuniga koʻra tuman (shahar)lar boʻyicha “Xavfsiz yoʻl” indeksi doirasida yoʻl infratuzilmasi va yoʻl harakati qoidalariga rioya qilinishining holatini baholab borsin va natijalari asosida yoʻllarda harakat xavfsizligi taʼminlanganligi holati yuzasidan tuman (shahar)larni “yashil”, “sariq” va “qizil” toifalarga ajratsin; “sariq” va “qizil” toifaga kiritilgan tuman (shahar)larni Yoʻl harakati xavfsizligini taʼminlash boʻyicha respublika maxsus komissiyasi yigʻilishining muhokamasiga kiritib borsin. 10. Oʻzbekiston Respublikasi Ichki ishlar vazirligi Innovatsion rivojlanish vazirligi bilan birgalikda 2022-yil 1-oktabrga qadar quyidagilarni nazarda tutuvchi Ichki ishlar vazirligi tuzilmasidagi ilmiy tashkilotlarning 2023 — 2028-yillarga moʻljallangan yoʻl harakati xavfsizligini tashkil etish bilan bogʻliq ilmiy-tadqiqot ishlari dasturini ishlab chiqsin va tasdiqlasin hamda ijrosini taʼminlasin: yoʻl harakati xavfsizligini taʼminlash bilan bogʻliq muammolarning ilmiy yechimiga qaratilgan ilmiy mavzularni ishlab chiqish; yoʻl harakati xavfsizligini taʼminlashning zamonaviy xalqaro standartlari va usullarini joriy etish boʻyicha ilmiy asoslangan takliflar ishlab chiqish; yoʻl harakati xavfsizligini taʼminlashda raqamli texnologiyalarni rivojlantirish yoʻnalishi boʻyicha fundamental va amaliy ilmiy tadqiqotlarni olib borish va ilmiy tizimni shakllantirish; xorijiy va xalqaro ilmiy tashkilotlar bilan hamkorlikni kengaytirish; qisqa muddatli xorijiy ilmiy stajirovkalarni tashkil etish. 11. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Ushbu Nizom Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari Jamoat xavfsizligi xizmati Yoʻl harakati xavfsizligi boshqarmalariga bevosita boʻysinadigan va ularning tashkiliy tuzilmasi hisoblanadigan ekspluatatsiya-montaj boʻlinmalarining faoliyatini tartibga soladi. 2. Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari Jamoat xavfsizligi xizmati Yoʻl harakati xavfsizligi boshqarmalari ekspluatatsiya-montaj boʻlinmalari (keyingi oʻrinlarda — ekspluatatsiya-montaj boʻlinmalari) Toshkent va Nukus shaharlari, viloyatlar, tuman (shahar)lar markazlaridagi koʻchalarda, shuningdek, umumiy foydalanishdagi avtomobil yoʻllarining ushbu tuman (shahar)lar markazlari chegarasi ichidan oʻtgan qismlarida yoʻl chiziqlarini chizish, yoʻl belgilari va koʻrsatkichlarini, svetoforlarni oʻrnatish, almashtirish, saqlash, demontaj qilish va ularga texnik xizmat koʻrsatish yordamida yoʻl harakati xavfsizligini taʼminlash, koʻcha va yoʻllarning oʻtkazuvchanligini oshirish maqsadida tashkil etilgan. 3. Ekspluatatsiya-montaj boʻlinmalari yuridik shaxs hisoblanadi, alohida mol-mulkka, oʻzining mustaqil balansiga, bank hisobvaragʻiga, shuningdek, emblemasiga, shtamplariga va blankalariga, tovar belgilariga, Oʻzbekiston Respublikasi Davlat gerbi tasviri tushirilgan, oʻz nomi davlat tilida yozilgan muhrga va boshqa rekvizitlarga ega boʻladi. 4. Ekspluatatsiya-montaj boʻlinmalarining muassisi Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati (keyingi oʻrinlarda — Muassis) hisoblanadi. 5. Ekspluatatsiya-montaj boʻlinmalari qonunchilik hujjatlarida belgilangan tartibda oʻz nomidan mulkiy va shaxsiy nomulkiy huquqlarni sotib olishi va amalga oshirishi, majburiyatlar olishi, sudda daʼvogar va javobgar boʻlishi, nizolarni hal etishda boshqa organlarda vakillik qilishi mumkin. 6. Ekspluatatsiya-montaj boʻlinmalari Muassisning roziligi bilan qonunchilik hujjatlariga muvofiq yuridik shaxslarning qatnashishiga yoʻl qoʻyiladigan tijorat va notijorat tashkilotlarda qatnashchi (ishtirokchi, aʼzo) boʻlishi mumkin. 7. Ekspluatatsiya-montaj boʻlinmalari boshqa davlat korxonasining muassisi boʻlishi mumkin emas. 8. Toshkent va Nukus shaharlari, viloyatlar, tuman (shahar)lar markazlaridagi koʻchalarda, shuningdek, umumiy foydalanishdagi avtomobil yoʻllarining ushbu tuman (shahar)lar markazlari chegarasi ichidan oʻtgan qismlarida yoʻl harakatini toʻgʻri tashkil etish ekspluatatsiya-montaj boʻlinmalarining asosiy maqsadi hisoblanadi. 9. Quyidagilar ekspluatatsiya-montaj boʻlinmalarining asosiy vazifalari hisoblanadi: Nukus va Toshkent shaharlari, viloyatlar, tuman (shahar)lar markazlaridagi koʻchalarda, shuningdek, umumiy foydalanishdagi avtomobil yoʻllarining ushbu hududlardan oʻtgan qismlarida yoʻl chiziqlarini chizish, yoʻl belgilari va koʻrsatkichlarini, svetoforlarni oʻrnatish, almashtirish, saqlash, demontaj qilish va ularga texnik xizmat koʻrsatish hamda zamonaviy axborot-kommunikatsiya texnologiyalarini, dasturiy-texnik vositalarni joriy etish; asfalt, asfalt-beton, beton qoplamali koʻcha va yoʻllarda yoʻl chiziqlarini chizish; yoʻl chiziqlarini chizishga, yoʻl harakatini tashkil etishning texnik vositalarini oʻrnatishga, almashtirishga va ularga texnik xizmat koʻrsatishga shartnoma asosida autsorsing xizmatini jalb qilish; umumiy foydalanishdagi avtomobil yoʻllariga yoʻl harakatini tashkil etishning texnik vositalarini oʻrnatish va ularga texnik xizmat koʻrsatish ishlarini avtomobil yoʻlini saqlovchi tashkilot bilan tuzilgan shartnoma asosida amalga oshirish; mahalliy davlat hokimiyati organlari va yoʻl harakatini tashkil etish boʻyicha vakolatli davlat organlari hamda xoʻjalik yurituvchi subyektlar bilan hamkorlik qilish; umumiy foydalanishdagi avtomobil yoʻllarida hamda shaharlar va boshqa aholi punktlari koʻchalari hamda xoʻjalik avtomobil yoʻllarida Yoʻl harakati xavfsizligi xizmatiga tegishli boʻlmagan kuzatuv kameralari, yoʻl harakati qoidalari buzilganligini qayd etuvchi maxsus avtomatlashtirilgan foto va video dasturiy-texnik vositalarni shartnoma asosida ekspluatatsiya qilish. 10. Xizmat koʻrsatish hududidagi koʻcha va yoʻllarning oʻtkazuvchanligini oshirish, yoʻl harakati xavfsizligini hamda estetik koʻrinishini taʼminlash maqsadida maxsus vakolatli davlat organlari, tegishli idora va tashkilotlar bilan kelishgan holda zamonaviy axborot — kommunikatsiya texnologiyalari tizimlarini joriy etishni rejalashtirish, loyihalashtirish va foydalanishni amalga oshiradi. 11. Xizmat koʻrsatish hududidagi koʻcha va yoʻllarda vakolatli davlat organlari va mahalliy davlat hokimiyati organlari bilan birgalikda ishlab chiqilgan dastur, mavsumiy koʻriklar davomida aniqlangan kamchiliklar hamda Davlat yoʻl harakati xavfsizligi xizmatining masʼul xodimlari tomonidan berilgan yozma koʻrsatma va topshiriqlar asosida yoʻl belgilarini oʻrnatish, almashtirish, qayta tiklash, svetafor qurilmalarini qurish, ish tartibini oʻzgartirish, rekonstruksiya qilish hamda yoʻl chiziqlarini chizish, ularni doimo soz holatda saqlash va texnik xizmat koʻrsatish ishlarini amalga oshiradi. 12. Jismoniy va yuridik shaxslarga belgilangan tartibda shartnoma asosida yoʻl chiziqlarini chizish, yoʻl harakatini tashkil etishning texnik vositalarini oʻrnatish, almashtirish va ularga texnik xizmat koʻrsatish ishlarini amalga oshiradi hamda autsorsing xizmatini jalb qiladi. 13. Ekspluatatsiya-montaj boʻlinmalari oʻz oldiga qoʻyilgan maqsadlarga erishish uchun qonunchilik hujjatlari bilan taqiqlanmagan yoʻl harakatini tashkil etishning texnik vositalarini boshqarish bilan bogʻliq boshqa faoliyat turlari bilan ham shugʻullanadi. 14. Ekspluatatsiya-montaj boʻlinmalari oʻz faoliyati davomida qonunlar, normativ-huquqiy hujjatlar, shuningdek, ushbu Nizom talablariga amal qiladi. 15. Ekspluatatsiya-montaj boʻlinmalari hududiy yoʻl harakati xavfsizligi boshqarmalari orqali Muassisga hisobot beradi. 16. Muassis quyidagi huquqlarga ega: ekspluatatsiya-montaj boʻlinmalari faoliyatining maqsadi, predmeti va turlarini belgilash hamda Nizomlariga oʻzgartirish va qoʻshimchalar kiritish toʻgʻrisida qarorlar qabul qilish va tasdiqlash; qonunchilik hujjatlariga muvofiq ekspluatatsiya-montaj boʻlinmalarini qayta tashkil etish yoki tugatish toʻgʻrisida takliflarni tayyorlash; ekspluatatsiya-montaj boʻlinmalarining ortiqcha, foydalanilmayotgan yoxud boshqa maqsadda foydalanilayotgan mol-mulkini olib qoʻyish va uni tasarruf etish; ekspluatatsiya-montaj boʻlinmalariga berilgan mol-mulkdan foydalanishdan olingan sof foydaning bir qismini olish. 17. Muassis: ekspluatatsiya-montaj boʻlinmalari rahbarlarini va ularning oʻrinbosarlarini lavozimga tayinlash va boʻshatish boʻyicha kiritilgan taqdimnomalarni koʻrib chiqadi va xulosa beradi; ekspluatatsiya-montaj boʻlinmalarining ustav jamgʻarmasini ularga davlat mulkini berish yoʻli orqali shakllantiradi; ekspluatatsiya-montaj boʻlinmalariga berilgan davlat mulkidan maqsadli foydalanilishini va saqlanishini nazorat qiladi, shuningdek, ularning begonalashtirilishining oldini oladi. 18. Ekspluatatsiya-montaj boʻlinmalarining ustav jamgʻarmasi ularning tasarrufida boʻlgan bino va inshootlar, yondosh hududlar, moddiy-texnik baza, shuningdek, moliyaviy-xoʻjalik faoliyatini amalga oshirish uchun Muassis tomonidan berilgan mol-mulk va boshqa aktivlar yigʻindisidan tashkil etiladi. 19. Ekspluatatsiya-montaj boʻlinmalarining ustav jamgʻarmasini koʻpaytirish yoki kamaytirish qonunchilik hujjatlarida belgilangan tartibda, taʼsischining qarori boʻyicha amalga oshiriladi. 20. Muassis tomonidan biriktirilgan mulk, asosiy jamgʻarmalar va aylanma mablagʻlar ekspluatatsiya-montaj boʻlinmalarining mol-mulkini tashkil etadi. 21. Ekspluatatsiya-montaj boʻlinmalarining asosiy jamgʻarmalari va aylanma mablagʻlari boʻlinmas boʻlib, ulushlar (ulushlar, paylar) boʻyicha taqsimlanishi mumkin emas. 22. Ekspluatatsiya-montaj boʻlinmalariga berilgan davlat mulkining oʻz vazifasiga koʻra foydalanilishi va saqlanishi, shuningdek, oʻzgaga berilishi ustidan nazorat oʻrnatiladi. 23. Ekspluatatsiya-montaj boʻlinmalari xodimlari Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining Jamoat xavfsizligi xizmati Yoʻl harakati xavfsizligi boshqarmalari boshliqlarining buyruqlari bilan ishga olinadi va ishdan boʻshatiladi. 24. Xodimlar mehnatiga haq toʻlash va ularni moddiy ragʻbatlantirishda Vazirlar Mahkamasining 2009-yil 1-apreldagi 91-son qarori bilan belgilangan mehnatiga haq toʻlash boʻyicha tarmoq tarif setkasi, mehnatga haq toʻlash va moddiy ragʻbatlantirish shartlari tatbiq etiladi. 25. Xodimlarning ish vaqti rejimi Mehnat kodeksi talablariga muvofiq belgilanadi. Bunda xodimlarni surunkasiga ikki smena davomida ishga jalb etishga, ishning tugashi bilan keyingi kuni (smenada) ish boshlanishi oʻrtasidagi kundalik dam olish vaqtining muddati oʻn ikki soatdan kam boʻlishiga yoʻl qoʻyilmaydi. Noqulay mehnat sharoitlaridagi ishlarda band boʻlgan va ayrim toifadagi xodimlar uchun ish vaqtining qisqartirilgan muddati belgilanadi. 26. Xodimlarni tungi vaqtdagi ishga jalb etish Mehnat kodeksining 122-moddasiga muvofiq, 220-moddaning beshinchi qismida va 228, 245-moddalarda belgilangan cheklashlarga rioya etgan holda amalga oshiriladi. Ish vaqtidan tashqari ishlarga, dam olish kunlarida va bayram (ishlanmaydigan) kunlarida xodimlarni ishga jalb qilish qonunchilikda belgilangan shartlar asosida amalga oshiriladi. 27. Ekspluatatsiya-montaj boʻlinmalari boshliqlari va ularning oʻrinbosarlari hududiy yoʻl harakati xavfsizligi boshqarmalari boshliqlarining muassisidan xulosa olingan taqdimnomalari asosida Qoraqalpogʻiston Respublikasi Ichki ishlar vaziri, Toshkent shahar va Toshkent viloyati Ichki ishlar bosh boshqarmalari hamda viloyatlar Ichki ishlar boshqarmalari boshliqlari buyruqlari bilan lavozimga tayinlanadi va lavozimdan ozod etiladi. 28. Ekspluatatsiya-montaj boʻlinmalari boshliqlari: yakkaboshchilik qiladigan ijro etuvchi organ rahbari hisoblanadi; ekspluatatsiya-montaj boʻlinmalari nomidan ishonchnomasiz ish koʻradi, mamlakatimiz va xorijiy tashkilotlarda uning manfaatlarini Muassis bilan kelishgan holda ifodalaydi; xodimlarni ishga qabul qilish, ular bilan mehnat shartnomalari tuzish, ularni oʻzgartirish yoki bekor qilish boʻyicha takliflar kiritadi; qonunchilik hujjatlarida belgilangan tartibda ishonchnomalar beradi; kadrlarni tayyorlash va oʻqitish, ularning malakasini oshirish chora-tadbirlarini koʻradi; barcha xodimlar uchun vakolatlari doirasida tegishli koʻrsatmalar beradi; ekspluatatsiya-montaj boʻlinmalarining ichki tartib-qoidasi va xoʻjalik faoliyatini belgilaydigan hamda tartibga soladigan hujjatlarni tasdiqlaydi; muassis qarorlari ijrosini tashkil etadi; qonunchilikda belgilangan tartibda ekspluatatsiya-montaj boʻlinmalarining xoʻjalik faoliyatini amalga oshirish uchun zarur boʻlgan boshqa majburiyatlarni amalga oshiradi. 29. Ekspluatatsiya-montaj boʻlinmalari boshliqlari oʻz huquqlarini amalga oshirish va majburiyatlarni bajarishda ekspluatatsiya-montaj boʻlinmalari manfaatlarini ustuvor qoʻyib ish koʻradi. 30. Ekspluatatsiya-montaj boʻlinmalari boshliqlari budjetga va budjetdan tashqari jamgʻarmalarga toʻlovlarning hamda ish haqi oʻz vaqtida toʻlanishi, mehnatga doir huquqiy munosabatlardan kelib chiqadigan talablar va ularga tenglashtirilgan toʻlovlarning qondirilishi, bevosita ishlab chiqarish faoliyati bilan bogʻliq ehtiyojlar uchun pul mablagʻlarining oʻtkazilishi, oʻzining xatti-harakatlari (harakatsizligi) bilan korxonaga yetkazilgan zarar, shu jumladan, korxonaga berilgan davlat mulki yoʻqotilganligi uchun qonunchilik hujjatlarida belgilangan tartibda javob beradi. 31. Ekspluatatsiya-montaj boʻlinmalari hisobot davri tamom boʻlgandan keyin qonunchilik hujjatlarida belgilangan vakolatli organlarga moliyaviy hisobotni va boshqa hujjatlarni taqdim etadi hamda hujjatlarning saqlanishi hamda ularning davlat tomonidan saqlash uchun belgilangan tartibda taqdim etilishi uchun javob beradi. 32. Xoʻjalik yurituvchi subyekt sifatida ekspluatatsiya-montaj boʻlinmalari faoliyatini nazorat qilish va tekshirish qonunchilik hujjatlarida belgilangan tartibda Ichki ishlar vazirligi moliya-nazorat xizmatlari, Muassis va boshqa vakolatli organlar tomonidan amalga oshiriladi. 33. Ekspluatatsiya-montaj boʻlinmalari oʻz majburiyatlari boʻyicha oʻziga tegishli mol-mulk bilan javob beradi. Ekspluatatsiya-montaj boʻlinmalarining mol-mulki yetarli boʻlmagan taqdirda, Muassis uning majburiyatlari boʻyicha subsidiar javob beradi. 34. Ekspluatatsiya-montaj boʻlinmalari Muassisining majburiyatlari boʻyicha javob bermaydi. 35. Ekspluatatsiya-montaj boʻlinmalari qonunchilik hujjatlarida belgilangan tartibda tugatilishi yoki qayta tashkil etilishi mumkin. 36. Ekspluatatsiya-montaj boʻlinmalarining tugatilishi huquq va majburiyatlari huquqiy vorislik tartibida boshqa shaxslarga oʻtmasdan ekspluatatsiya-montaj boʻlinmalari faoliyatining toʻxtatilishiga olib keladi, qayta tashkil etishda huquq va majburiyatlar huquqiy vorisga oʻtadi. 1. Ushbu Nizom yoʻl chiziqlarini chizish, yoʻl harakatini tashkil etishning texnik vositalarini oʻrnatish, almashtirish va ularga texnik xizmat koʻrsatishga autsorsing xizmatini jalb etish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: autsorsing — Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari Jamoat xavfsizligi xizmati Yoʻl harakati xavfsizligi boshqarmalari ekspluatatsiya-montaj boʻlinmalarining (keyingi oʻrinlarda — ekspluatatsiya-montaj boʻlinmalari) yoʻl chiziqlarini chizish, yoʻl harakatini tashkil etishning texnik vositalarini oʻrnatish, almashtirish va ularga texnik xizmat koʻrsatish faoliyatini shartnoma asosida autsorserga oʻtkazish; autsorser — shartnoma asosida buyurtmachiga autsorsing xizmatini koʻrsatuvchi tadbirkorlik subyekti; buyurtmachi — hududiy Yoʻl harakati xavfsizligi boshqarmalari ekspluatatsiya-montaj boʻlinmalari. 3. Buyurtmachi xizmatlarini autsorsingga oʻtkazishda quyidagi shartlarga rioya qilishi shart: autsorserni qonunchilik hujjatlari asosida tanlab olish; autsorserga oʻtkaziladigan ishlar (xizmatlar) sifatini oshirish; buyurtmachining autsorserga beradigan ishlar (xizmatlar)ni bajarish bilan band boʻlgan xodimlar sonini (shtatini) optimallashtirish. Ishlar (xizmatlar) autsorserga oʻtkazilishida ularning iqtisodiy samaradorligi oshishi va xoʻjalik faoliyati xarajatlari qisqarishi hamda autsorserga berilgan ishlar (xizmatlar)ning sifati oshishi lozim. 4. Autsorsing xizmatlariga haq toʻlash miqdorlari buyurtmachi tomonidan tegishli xizmatlar tannarxiga (ish haqi, ish haqiga ajratma, moddiy xarajatlar, bilvosita xarajatlar) autsorserning xarajatlarini qoplash maqsadida 20 foizgacha ustama haqni hisobga olgan holda belgilanadi. 5. Autsorser Oʻzbekiston Respublikasining “Davlat xaridlari toʻgʻrisida”gi Qonuni va boshqa qonunchilik hujjatlariga muvofiq tanlanadi. 6. Oʻzbekiston Respublikasi Prezidentining “Davlat xaridlari toʻgʻrisida”gi Qonunni amalga oshirish chora-tadbirlari toʻgʻrisida” 2018-yil 27-sentabrdagi PQ-3953-son qaroriga muvofiq davlat buyurtmachilari tomonidan toʻgʻridan-toʻgʻri shartnomalar boʻyicha xarid qilinadigan tovarlar (ishlar, xizmatlar) roʻyxatidan tashqari barcha hollarda autsorserni tanlash belgilangan tartibda amalga oshiriladi. Bunda toʻgʻridan-toʻgʻri shartnomalar boʻyicha autsorser eng yaxshi takliflarni taqdim etgan talabgorlar orasidan tanlab olinadi. Tanlov jarayonida katta ish tajribasiga, tegishli moliyaviy, moddiy-texnika va logistika bazasiga ega boʻlgan talabgorlarga ustunlik beriladi. Autsorserni tanlash maqsadida tanlov oʻtkazish hamda autsorser va buyurtmachi oʻrtasida hisob-kitoblar mazkur Nizomga ilovada keltirilgan sxema asosida amalga oshiriladi. 7. Autsorser talabgorlariga nisbatan quyidagi talablar qoʻyiladi: tadbirkorlik subyekti boʻlishi; autsorsing xizmati boʻyicha kamida uch oylik shartnoma summasiga teng aylanma mablagʻlarga ega boʻlishi; moliyaviy ahvoli barqarorligi, soliq va boshqa majburiy toʻlovlardan qarzdorligi mavjud emasligi. 8. Autsorsing xizmatini koʻrsatish boʻyicha shartnoma buyurtmachi va autsorser oʻrtasida kalendar yil uchun ikki nusxada tuziladi. Bunda autsorser tomonidan shartnoma shartlari toʻliq bajarilgan va buyurtmachining xarajatlar smetasida ajratilgan mablagʻ autsorserni qoniqtirgan taqdirda, tomonlarning kelishuviga koʻra shartnoma muddati navbatdagi kalendar yil uchun uzaytirilishi mumkin. 9. Koʻrsatilgan xizmatlar hisob-kitobi shartnoma oylik summasining 15 foizi miqdorida oldindan, 85 foizi haqiqatda koʻrsatilgan xizmatlar summasidan kelib chiqib har 10 kunda, yakuniy hisob-kitob esa — keyingi oyning 5 — kuniga qadar amalga oshiriladi. 10. Autsorser quyidagi huquqlarga ega: ijara shartnomasi doirasida bino va inshootlarning ichki va tashqi qismida texnik jihatdan jihozlash va taʼmirlash ishlarini amalga oshirish; amalga oshirilgan ishlar (xizmatlar) uchun toʻlovni shartnomada belgilangan miqdor va muddatda talab qilish; amalga oshirilgan ishlar (xizmatlar) uchun 20 foizgacha ustama haqni olish; ishlar (xizmatlar) tannarxining oʻzgarishi munosabati bilan shartnomaga oʻzgartirish kiritish taklifi bilan chiqish; amalga oshirilgan ishlar (xizmatlar) natijasida foyda olish; buyurtmachidan shartnoma shartlarining bajarilishini talab qilish. Autsorser qonunchilik hujjatlariga hamda shartnomaga muvofiq boshqa huquqlarga ham ega boʻlishi mumkin. 11. Autsorser: ijaraga olingan bino va inshootlar, jihozlardan maqsadli hamda oqilona foydalanishi, saqlashi, nosoz holga kelganda ularni oʻz hisobidan taʼmirlashi; autsorsing xizmatini koʻrsatishda texnika, yongʻin, mehnat muhofazasi qoida va normalariga qatʼiy rioya etishi; ishlar (xizmatlar) sifatli amalga oshirilishi va buyurtmachiga topshirilishining taʼminlashi; shartnomani bekor qilish haqida buyurtmachini ikki oy oldin yozma ravishda ogohlantirishi, ushbu muddat tugaguniga qadar esa buyurtmachining tegishli ishlarini (xizmatlarini) uzluksiz tashkil etishni taʼminlashi lozim. Autsorser zimmasiga qonunchilik hujjatlariga va shartnomaga muvofiq boshqa majburiyatlar ham yuklanishi mumkin. 12. Buyurtmachi quyidagi huquqlarga ega: ishlarning (xizmatlarning) sifatli amalga oshirilishini va shartnoma shartlarining bajarilishini autsorserdan talab qilish; autsorserning faoliyatiga aralashmagan holda shartnoma shartlarining bajarilishini nazorat qilish; autsorser tomonidan ishlar (xizmatlar)ni sifatsiz amalga oshirish holatlariga yoʻl qoʻyilganida shartnomani bekor qilish haqida autsorserni yozma ravishda ogohlantirish. Buyurtmachi qonunchilik hujjatlariga hamda shartnomaga muvofiq boshqa huquqlarga ham ega boʻlishi mumkin. 13. Buyurtmachi shartnomaga muvofiq belgilangan muddat va shartlar asosida autsorserga koʻrsatilgan xizmatlar uchun toʻlovlarni amalga oshirishi lozim. Buyurtmachi zimmasiga qonunchilik hujjatlari va shartnomaga muvofiq boshqa majburiyatlar ham yuklanishi mumkin. 14. Autsorser tomonidan texnika, yongʻin, mehnat muhofazasi qoidalariga qatʼiy rioya etilishini nazorat qilish autsorserning masʼul xodimlari zimmasiga yuklanadi. 15. Autsorsing xizmatlarini monitoring qilish buyurtmachi tomonidan shartnomada belgilangan shartlarda va muddatlarda amalga oshiriladi. 16. Autsorser tomonidan amalga oshirilayotgan ishlarning (xizmatlarning) amaldagi standartlar talablariga toʻliq muvofiqligi Davlat yoʻl harakati xavfsizligi xizmati tomonidan nazorat qilinadi. 17. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Mazkur Nizom Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining “Xavfsiz yoʻl va xavfsiz piyoda” respublika jamgʻarmasi (keyingi oʻrinlarda — Jamgʻarma) faoliyatini tashkil etish, shuningdek, uning mablagʻlarini shakllantirish va ushbu mablagʻlardan foydalanish tartibini belgilaydi. 2. Jamgʻarma yuridik shaxs hisoblanmaydi. 3. Jamgʻarma Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari va qarorlariga, Vazirlar Mahkamasining qarorlariga va boshqa qonunchilik hujjatlariga muvofiq faoliyat yuritadi. 4. Jamgʻarma mablagʻlari quyidagi manbalar hisobiga shakllantiriladi: Oʻzbekiston Respublikasi Prezidentining “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qaroriga muvofiq belgilangan miqdorlarda yoʻl harakatini tashkil etish sohasida undiriladigan jarima, olinadigan yigʻim va toʻlovlar; ekspluatatsiya-montaj boʻlinmalari uchun har yili budjet parametrlarida dasturlar asosida alohida tadbirlar uchun koʻzda tutiladigan mablagʻlar; Jamgʻarmaning vaqtincha boʻsh turgan mablagʻlarini tijorat banklariga depozit hisobvaraqalariga joylashtirishdan olinadigan daromadlar; davlat, xorijiy va xalqaro tashkilotlar tomonidan ajratiladigan grantlar; jismoniy va yuridik shaxslarning homiylik va xayriya tarzidagi mablagʻlari; xalqaro moliyaviy institutlar va banklar tomonidan ajratiladigan kreditlar; qonunchilik hujjatlarida taqiqlanmagan boshqa manbalar. 5. Jamgʻarma mablagʻlari Oʻzbekiston Respublikasi Prezidentining “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qarorida belgilangan maqsadlar uchun sarflanadi. 6. Jamgʻarma mablagʻlari Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining shaxsiy gʻazna hisobvaragʻida jamlanadi. 7. Jamgʻarmaning joriy yilda foydalanilmagan qoldiq mablagʻlari keyingi moliya yiliga oʻtkaziladi. 8. “Xavfsiz yoʻl va xavfsiz piyoda” respublika jamgʻarmasining daromadlar va xarajatlar smetasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati boshligʻi tomonidan tasdiqlanadi va Oʻzbekiston Respublikasi Moliya vazirligida belgilangan tartibda roʻyxatga olinadi. Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari Jamoat xavfsizligi xizmati Yoʻl harakati xavfsizligi boshqarmalari ekspluatatsiya-montaj boʻlinmalarining (keyingi oʻrinlarda — ekspluatatsiya-montaj boʻlinmalari) daromadlar va xarajatlar smetasi hududiy Yoʻl harakati xavfsizligi boshqarmasi boshliqlari tomonidan tasdiqlanadi va Ichki ishlar vazirligi Jamoat xavfsizligi departamenti Yoʻl harakati xavfsizligi xizmatida belgilangan tartibda roʻyxatga olinadi. Jamgʻarmadan mablagʻlar ajratish va ularni sarflash daromadlar va xarajatlar smetasi roʻyxatga olingandan soʻng amalga oshiriladi. Jamgʻarmaning xarajatlari markazlashgan holda tasdiqlangan daromadlar va xarajatlar smetalarining parametrlari doirasida amalga oshiriladi. 9. Ekspluatatsiya-montaj boʻlinmalari Roʻyxatga olingan daromadlar va xarajatlar smetasi doirasida Jamgʻarma mablagʻlarini ularning shaxsiy gʻazna hisobvaraqlariga oʻtkazish orqali moliyalashtiriladi. 10. Jamgʻarma mablagʻlaridan foydalanish yuzasidan hisobotlar belgilangan tartibda hududiy Yoʻl harakati xavfsizligi boshqarmalarining moliya va moddiy-texnika taʼminoti boʻlim (boʻlinma) boshliqlari nazoratida ekspluatatsiya-montaj boʻlinmalarining buxgalterlari tomonidan Ichki ishlar vazirligi Jamoat xavfsizligi departamenti Yoʻl harakati xavfsizligi xizmati Moliya va moddiy-texnika taʼminoti boʻlimiga taqdim etiladi. Hududiy Yoʻl harakati xavfsizligi boshqarmasi boshligʻi, ekspluatatsiya-montaj boʻlinmalari boshligʻi va buxgalteri quyidagilar uchun javobgar hisoblanadilar: Jamgʻarma mablagʻlarining qonuniy va maqsadli yoʻnaltirilishi; Jamgʻarma mablagʻlarining tasdiqlangan xarajatlar smetasiga qatʼiy muvofiq ravishda sarflanishi; Jamgʻarma mablagʻlari boʻyicha xarajatlarning toʻgʻri hisobga olinishi; Jamgʻarma mablagʻlaridan oqilona foydalanilishi; yuridik va jismoniy shaxslar (yetkazib beruvchilar) bilan tuziladigan shartnomalarning asosli va qonunchilik hujjatlariga muvofiq rasmiylashtirilishi va tuzilishi; tovarlar (ishlar, xizmatlar)ning yetkazib berilishini tasdiqlaydigan birlamchi va boshqa hujjatlarning ishonchliligi. 11. Jamgʻarma mablagʻlarining toʻgʻri shakllantirilishi va foydalanilishi yuzasidan nazorat belgilangan tartibda Ichki ishlar vazirligi Nazorat-taftish inspeksiyasi, shuningdek, qonunchilik hujjatlariga muvofiq davlat moliyaviy nazorati organlari tomonidan amalga oshiriladi. 12. Jamgʻarmaning pul mablagʻlari tushumi zarur ehtiyojlarni qoplay olmasa, Ichki ishlar vazirligi Moliya vazirligi bilan kelishgan holda yoʻl harakatini tashkil etish sohasida undiriladigan jarima, olinadigan yigʻim va toʻlovlar miqdorlarini qayta koʻrib chiqish yuzasidan Oʻzbekiston Respublikasi Prezidenti Administratsiyaga taklif kiritishi mumkin. 13. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. T/r Jarima, yigʻim va toʻlovning nomi Jamgʻarmaga oʻtkaziladigan miqdor (foizda) 1. Yoʻl harakati qoidalarini buzganlik uchun jarimalar summasi (davlat ijrochilari tomonidan ijro ishi boʻyicha undirilgan mablagʻlar bundan mustasno) 5 2. Avtomatlashtirilgan foto va video qayd etish texnika vositalari orqali qayd etilgan yoʻl harakati qoidabuzarligi uchun jarimalar summasi (Oʻzbekiston Respublikasi Prezidentining “Yoʻl harakati xavfsizligini taʼminlash sohasida investitsiyaviy loyihani amalga oshirish chora-tadbirlari toʻgʻrisida” 2018-yil 30-oktabrdagi PQ-3989-son qarori bilan joriy etilgan loyiha boʻyicha) 25 3. Avtotransport vositalari oynalarining tusini oʻzgartirishga (qoraytirishga) ruxsatnoma olish va oʻzgartirish uchun yigʻimlar 20 4. Jismoniy va yuridik shaxslarning avtotransport vositalariga oʻrnatilgan videoregistratorlar, videokuzatuv va tasvirga olish texnika vositalari hamda mobil qurilmalar orqali qayd etilgan yoʻl harakati qoidabuzarliklari uchun jarimalar summasi 100 5. Avtotransport vositalari uchun davlat raqami belgilari oshirilgan toʻlov stavkalari boʻyicha auksiondan olinib, auksionga qoʻyilgan boshlangʻich narxi boʻyicha umumiy tartibdagi realizatsiyasidan olingan tushumlar 50 1. Mazkur metodologiya tuman (shahar)larda yoʻl harakatini samarali tashkil etish holatini baholash boʻyicha “Xavfsiz yoʻl” indeksini (keyingi oʻrinlarda — indeks) yuritish tartibini belgilaydi. 2. Hududlarda yoʻl harakatini samarali tashkil etish holatini baholash va bu borada mahalliy hokimiyat organlarining masʼuliyatini kuchaytirish maqsadida respublikaning barcha tuman (shahar)lari boʻyicha indeks yuritiladi. 3. Tuman (shahar)larda yoʻl harakatini samarali tashkil etish holati indeksning indikatorlari boʻyicha har chorak yakunida Yoʻl harakati xavfsizligini taʼminlash boʻyicha hududiy maxsus komissiyalar (keyingi oʻrinlarda — maxsus komissiyalar) tomonidan baholab boriladi. 4. Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari va viloyatlar ichki ishlar boshqarmalarining jamoat xavfsizligi xizmati yoʻl harakati xavfsizligi boshqarmalari Yoʻl harakati xavfsizligini taʼminlash boʻyicha hududiy maxsus komissiyalarning ishchi organi (keyingi oʻrinlarda — ishchi organ) hisoblanadi. 5. Indeksni yuritish quyidagi tartibda amalga oshiriladi: har chorak yakunida keyingi oyning 10-kunigacha ishchi organlar tuman (shahar)lar boʻyicha indeksning indikatorlariga oid materiallarni jamlaydi va maxsus komissiyalarga taqdim etadi; har chorak yakunida keyingi oyning 15-kunigacha tuman (shahar)larda indeks doirasida yoʻl infratuzilmasi va yoʻl harakati qoidalariga rioya qilinishining holati maxsus komissiyalar tomonidan Oʻzbekiston Respublikasi Prezidentining “Avtomobil yoʻllarida inson xavfsizligini ishonchli taʼminlash va oʻlim holatlarini keskin kamaytirish chora-tadbirlari toʻgʻrisida” 2022-yil 4-apreldagi PQ-190-son qarorida belgilangan 29 ta indikator boʻyicha baholanadi va natijalari yigʻilish bayoni shaklida rasmiylashtiriladi; tuman (shahar)lar indeks koʻrsatkichlari asosida yoʻllarda harakat xavfsizligini tashkil etishning holati boʻyicha “yashil”, “sariq” va “qizil” toifalarga ajratiladi; ishchi organlar: maxsus komissiyalarning tuman (shahar)larda yoʻl harakatini samarali tashkil etish holatini baholash natijalari haqidagi yigʻilish bayonlarini roʻyxatga oladi; yigʻilish bayonlarini (zarur hollarda oʻrganish natijalarida aniqlangan maʼlumotlarni ilova qilgan holda) koʻrib chiqish uchun Yoʻl harakati xavfsizligini taʼminlash boʻyicha respublika maxsus komissiyasiga (keyingi oʻrinlarda — respublika maxsus komissiyasi) yuboradi; respublika maxsus komissiyasi: maxsus komissiyalarning yigʻilish bayonlarini tahlil qiladi, zarur hollarda taqdim etilgan maʼlumotlarning toʻgʻriligini joyiga chiqqan holda oʻrganadi; “sariq” va “qizil” toifalarga kiritilgan tuman (shahar)larda yoʻl infratuzilmasini rivojlantirish va yoʻl harakati qoidalariga rioya qilinishining holatini yaxshilash boʻyicha kompleks chora-tadbirlar dasturi ishlab chiqilishini va amalga oshirilishini tashkil etadi; “qizil” toifaga kiritilgan tuman (shahar)lar salmogʻi yuqori boʻlgan viloyatlar hokimlarining (Qoraqalpogʻiston Respublikasi Vazirlar Kengashi Raisi, Toshkent shahar hokimi) masʼuliyatini oshirish choralarini belgilaydi, jumladan, zarur hollarda ularga nisbatan belgilangan tartibda intizomiy jazo choralarini qoʻllaydi; “qizil” toifaga kiritilgan tuman (shahar)lar salmogʻi yuqori boʻlgan viloyatlar hokimlarining (Qoraqalpogʻiston Respublikasi Vazirlar Kengashi Raisi, Toshkent shahar hokimi) masʼuliyatini oshirish choralarini belgilaydi, jumladan, zarur hollarda ularga nisbatan belgilangan tartibda intizomiy jazo choralarini qoʻllaydi; Respublika maxsus komissiyasi ishchi organi Qoraqalpogʻiston Respublikasi, Toshkent shahri va viloyatlar boʻyicha indeksning indikatorlari boʻyicha materiallarni jamlaydi va respublika maxsus komissiyalarga baholash uchun taqdim etadi. Baholash natijalari yigʻilish bayoni bilan tasdiqlanadi. Respublika maxsus komissiyasi ishchi organi baholash natijalari boʻyicha hisobotlarni yuritadi. 6. Indeks 2 ta yoʻnalish boʻyicha quyidagi indikatorlardan iborat: I. Yoʻnalish — yoʻl infratuzilmasi boʻyicha: 1. Yoʻl qoplamasining holati. 2. Yoʻl belgilari bilan jihozlanganlik darajasi. 3. Yoʻl koʻrsatkichlari bilan jihozlanganlik darajasi. 4. Piyodalar oʻtish joylarining tartibga solinganligi. 5. Yer osti va yer usti piyodalar oʻtish joylari mavjudligi. 6. Piyodalar yoʻlaklari mavjudligi. 7. Velosiped yoʻlaklari mavjudligi. 8. Avtoturargohlar bilan taʼminlanganligi. 9. Yotiq chiziqlarning ahvoli. 10. Yoʻlni ajratuvchi toʻsiq bilan jihozlanganligi. 11. Yoʻlning yoritilganligi. 12. Taʼlim muassasalari atrofining jihozlanganlik darajasi. 13. Taʼlim muassasalarida yoʻl harakati xavfsizligi boʻyicha sinfxonalarning mavjudligi. 14. Taʼlim muassasalarida yoʻl harakati xavfsizligi boʻyicha maydonchalarning mavjudligi. 15. Svetoforlarning mavjudligi. 16. Yoʻl boʻyining koʻkalamzorlashtirilganligi. 17. Yoʻnaltiruvchi ustunchalar oʻrnatilganligi. 18. Qoidabuzarliklarni aniqlovchi moslamalar bilan taʼminlanganligi. 19. Videokuzatuv kameralari bilan jihozlanganligi. 20. Sunʼiy notekisliklar mavjudligi. 21. Hududda joylashgan korxona va tashkilotlarda yoʻl harakati qoidalariga rioya etilish holati. 22. Yoʻl harakati qoidalarini targʻib va tashviq qiluvchi koʻrgazmali vositalar bilan jihozlanganlik darajasi. 23. Yoʻl harakati qoidalarini targʻib qilish boʻyicha profilaktik tadbirlarning oʻtkazilishi darajasi. 24. Yoʻl harakati xavfsizligini taʼminlashga qonunchilik bilan taqiqlanmagan homiylik mablagʻlarining jalb etilishi holati. II. Yoʻnalish — yoʻl harakati qoidalariga rioya qilinishi boʻyicha: 25. Yuz ming aholiga nisbatan yoʻl-transport hodisalarining soni. 26. Yuz ming aholiga nisbatan yoʻl-transport hodisalari oqibatida vafot etganlar soni. 27. Avariya oʻchoqlari soni. 28. Yuz ming aholiga nisbatan yoʻl harakati qoidalarini buzish bilan bogʻliq maʼmuriy huquqbuzarliklar soni. 7. Indeksning 1 — 24-indikatorlari boʻyicha baholar quyidagicha hisoblanadi: 55 foiz va undan kam boʻlsa — “0” ball; 56 — 70 foiz boʻlsa — “1” ball; 71 — 85 foiz boʻlsa — “2” ball; 86 — 100 foiz boʻlsa — “3” ball qoʻyiladi. 8. Indeksning 25 — 27, 29-indikatorlari boʻyicha baholar quyidagicha hisoblanadi: 0 ta boʻlsa — “3” ball; 1 ta boʻlsa — “2” ball; 2 ta boʻlsa — “1” ball; 3 ta va undan ortiq boʻlsa — “0” ball qoʻyiladi. 9. Indeksning 28-indikatori boʻyicha baholar quyidagicha hisoblanadi: 200 tagacha boʻlsa — “3” ball; 400 tagacha boʻlsa — “2” ball; 600 tagacha boʻlsa — “1” ball; 600 ta va undan ortiq boʻlsa — “0” ball qoʻyiladi. 10. Indeksning indikatorlari boʻyicha toʻplangan jami balldan kelib chiqib tumanlar (shaharlar) quyidagicha toifalarga ajratiladi: 0 — 29 ball boʻlsa — “qizil” toifa; 30 — 58 ball boʻlsa — “sariq” toifa; 59 — 87 ball boʻlsa — “yashil” toifa. 11. Respublika maxsus komissiyasining ishchi organi tuman (shahar)larda yoʻl harakatini samarali tashkil etish holatini indeksning indikatorlari boʻyicha baholash tadbirlariga qonunchilikda belgilangan tartibda ilmiy tashkilotlarning mutaxassislarini haq evaziga xizmat koʻrsatish shartnomasi asosida jalb etishi mumkin. 12. Ushbu metodologiyada belgilangan qoidalarga rioya qilmaslik xizmat (mehnat) intizomini buzish deb baholanadi hamda masʼul rahbarlar va xodimlarga nisbatan belgilangan tartibda intizomiy jazo choralari qoʻllaniladi. Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining Yoʻl infratuzilmasini nazorat qilish boshqarmasi* Qoraqalpogʻiston Respublikasi Ichki ishlar vazirligi Yoʻl harakati xavfsizligi boshqarmasi ekspluatatsiya-montaj boʻlimi 25(2-0-0-23) Toshkent shahar Ichki ishlar bosh boshqarmasi Yoʻl harakati xavfsizligi boshqarmasi ekspluatatsiya-montaj boshqarmasi 165(2-0-0-163) Toshkent viloyati Ichki ishlar bosh boshqarmasi Yoʻl harakati xavfsizligi boshqarmasi ekspluatatsiya-montaj boshqarmasi 50(2-0-0-48) Qashqadaryo viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 45(2-0-0-43) Andijon viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 59(2-0-0-57) Fargʻona viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 61(2-0-0-59) Namangan viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 46(2-0-0-44) Xorazm viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 31(2-0-0-29) Sirdaryo viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 20(2-0-0-18) Jizzax viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 26(2-0-0-24) Samarqand viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 54(2-0-0-52) Surxondaryo viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 25(2-0-0-23) Navoiy viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 35,5(2-0-0-33,5) Buxoro viloyati Ichki ishlar boshqarmasi Yoʻl harakati xavfsizligi boshqarmasi ekspluatatsiya-montaj boʻlimi 51(2-0-0-49) Yoʻl harakati xavfsizligi boshqarmasi boshligʻi oʻrinbosari — Yoʻl infratuzilmasini nazorat qilish boʻlimi (boshqarmasi) boshligʻi Ekspluatatsiya-montaj boʻlimi (boshqarmasi) boshligʻi Boshliq oʻrinbosari — ekspluatatsiya va montaj boʻlinmasi (boʻlimi) boshligʻi Bosh muhandis Kadrlar boʻyicha inspektor, ish yurituvchi, yuridik taʼminlash guruhi Texnika xavfsizligi boʻyicha muhandis Bosh energetik Buxgalteriya, rejalashtirish va tahlil guruhi Dispetcher Nazorat va sinov guruhi Taʼminot guruhi Ishlab chiqarish texnika guruhi, Metall konstruksiyalari bilan taʼminlash guruhi Svetofor qurilmalari bilan ishlash guruhi Xizmati koʻrsatish xodimlari Avtomobil garaji Yoʻl belgilari bilan ishlash guruhi Yoʻl chiziqlarini chizish guruhi 1-tumanlararo ekspluatatsiya va montaj uchastkasi ** 2-tumanlararo ekspluatatsiya va montaj uchastkasi ** 3-tumanlararo ekspluatatsiya va montaj uchastkasi ** 4-tumanlararo ekspluatatsiya va montaj uchastkasi ** Ish jarayonida yoʻl harakati xavfsizligini taʼminlash guruhi*